Luca Pisaroni
Luca Pisaroni, f. 1975, italiensk basbaryton. Luca Pisaroni blev uddannet på Conservatorio Giuseppe Verdi i Milano og fortsatte sangstudierne i Buenos Aires og New York. I 2001 debuterede han i rollen som Figaro i Mozarts opera Figaros bryllup i Klagenfurt i Østrig og fik samme år tildelt den eftertragtede Eberhard Wächter-medalje af Wiener Staatsoper. Men det var debuten i Salzburg i 2002 som Masetto i Mozarts Don Giovanni under Nikolaus Harnoncourts ledelse, der for alvor satte skub i hans internationale karriere.
Luca Pisaroni har slået sit navn fast som en fremragende Mozartsanger i roller som Leporello, Figaro, Papageno, Grev Almaviva (Figaros bryllup), Publio (Titus) og Guglielmo (Così fan tutte). Derudover har han med sin kraftfulde stemme og intense sceneoptræden leveret overbevisende præstationer som skurkene Argante, Achilla og Tiridate i Händel-operaerne Rinaldo, Giulio Cesare in Egitto og Radamisto. Desuden er Pisaroni en efterspurgt koncert- og liedsanger, både i Europa og i USA.